**Dy Plambeck ”Mikael”**  Skriftlig dansk, lærer: Lone Koldtoft

*Det hvide mel og korskagen fik bordet til at ligne et alter.* (s.21)

*Farven mindede om nogle former for havalger, om den farve, havet har i Danmark, eller den blågrønne farve, der kommer i en døds ansigt, over panden og ved kindbenene. Jeg vidste, at det ikke passede, men det var, som om jeg kunne høre skridt inde fra den grønne zone, en dyb trampen.* (s. 25-26)

*De lignede børn, der var blevet overfaldet af alderdom.* (s.33)

*Når man har været her, sagde Mikael, kommer man aldrig helt hjem.* (s. 46)

*En af dem havde en søn på et år i Danmark. I søvne kaldte hun: Leon, Leon.* (s. 56)

*Når du står over for en mand, du skal slå ihjel, sagde han og drejede hovedet mod mig, får du så ikke lyst til at spørge ham om noget?* (s. 59)

*I overtroen var der noget, jeg kunne styre.* (s. 70)

*Jeg genkendte den træthed, der sad i ham, fra andre afghanere…som om afghanerne slet ikke så os… som man ikke ser et ar på huden, man har haft i årevis.* (s. 73)

*Når jeg er udsendt, lukker jeg ned for nogle rum i mig selv…* (s. 117).

*Da vi kom frem til hans mosters hus den første dag, tog han sin jakke af i entreen og hængte den op på knagerækken, som om han var helt alene i verden.* (s. 118)

*I fem dage skjulte mosteren og resten af familien for ham, at hans forældre var døde.* (s. 120)

*Synes du ikke, at der har været død nok? Sagde hun.* (s. 160)

*Gid jeg kunne få lov til at tage hjem… til Afghanistan, tilbage til ørknen og den grønne zone.* (s. 165)

*Måske var det sådan, det var at møde et andet menneske: hele tiden at forsøge at få adgang.* (s. 169)

*Jan, du er på Rigshospitalet, sagde sygeplejersken, det er ambulancehelikopteren, du kan høre.* (s. 190-91)

*Min moster åbnede døren og vinkede. Jeg lagde mig ned på bagsædet.* (s. 196)

*Jeg er den officer, ingen af jer ønsker at lære at kende.* (s. 211)

*Jeg så ham altid stå alene.* (s. 225)

*Damgård sendte en gruppe frem for at rense op i fjendens stilling.* (s. 228)

*Jeg var stadig mig selv. Og det var det, der var det svære.* (s. 255)

**Studiegruppearbejde**

I bedes have diskuteret spørgsmålene nedenfor i studiegrupperne, inden I kommer til undervisningen. På den måde kan vi få en rigtig god samtale på holdet, hvor alle deltager. Vores samtale danner endvidere udgangspunkt for skriveøvelse 2.

1. Har forfatteren selv været i Afghanistan? Hvad lavede hun dernede? Hvornår var hun der?
2. Beskriv bogomslaget indeni og udenpå.
3. Hvordan er romanen komponeret? Hvad er tidsforløbet? Hvilke skift i synsynsvinkel, fortæller, plads og måned forekommer der? Sæt gerne bogmærker eller sedler ind i bogen, så I får et overblik over kompositionen.
4. Fortæller titlen ”Mikael” os noget?
5. Mikaels prolog og epilog. Begge fylder henholdsvis 4 sider. Kig på prologen side 11, 12, 13 og 14. Forsøg at give hvert enkelt side (eller digt) en titel. I skal selv formulere titlerne. De fleste af os er ikke poeter, så vi gør det bare så godt, vi kan. Et eksempel: På side 11 kunne titlen måske være ”I kamp er fjenden som mig, i lejren er fjenden en fremmed”, eller ”Vi slår hinanden ihjel. En af os overlever.”
6. Bladr om til epilogen side 263-266. Hvad handler s. 263-264 om? Hvilke tanker gør Mikael sig her. Hvis I skulle sammenfatte hans tanker i et ord (måske begreb), hvad ville det så være?
7. Beskriv Mikaels ønske eller drivkraft på side 265-266. Hvordan ender romanen?
8. Hvad laver de danske soldater i Afghanistan? Tjek gerne anden info på nettet. Hvilken folketingsbeslutning ligger til grund for udsendelserne af soldater? Hvor ligger Afghanistan? Hvor ligger Helmandprovinsen (se på kort) og Gereshk? Hvordan ser der ud i Bridzar? Området er inddelt i zoner – hvilke? Den grønne zone: ”Den var et bur, vi gik rundt i og ventede…”, s. 57.
9. Beskriv de forskellige lokaliteter (steder) i romanen. Fra side 11 – 112: Afghanistan, og fra side 115 - …, fra side…?
10. Giv en personkarakteristik af Mikael (egenskaber, udseende, uddannelse, job, opvækst, sociale relationer, familie mv.). Se fx s. 23, 28, 36-37, 101, 103, 117-123, 131-132, 138, 144, 148, 158, 162, 196, 214, 217, 222, 225, 239, 251. Hvilken profession udfylder han i Afghanistan? Hvor mange gange har han været udsendt? Hvor længe har han været i hæren? Profession?
11. Giv en personkarakteristik af Jan. Se fx s. 22, 29, 65, 80, 88 – 91, 99 – 100, 186 – 187, 198, 205. Find Vorupør på et Jyllandskort.
12. Giv en personkarakteristik af Becky. Se fx s. 21, 31-32, 136, 146, 156, 167, 169, 202, 211, 229.
13. Dyrene: Dromedar. Hvilket dyr er det? Fx s. 53, 62 – 63, Køerne s. 67 – 68, Rotterne s. 70 -71, myrene s. 145 – 147.
14. Beskriv ”fjenden”. Se fx s. 25, 59, 76, 111.
15. Beskriv monotonien ”en dag i lejren”, fx s. 39, 78,
16. Se på Beckys ordliste s. 50. ”Kun få gange havde jeg hørt nogle af soldaterne bruge ord som *dræbe* eller *slå ihjel…*” (s. 51). Hvad kalder man disse omskrivninger inden for stilistikken?
17. Hvad menes med ”Krigen fik ordene til at stoppe. Den ødelagde sproget.” (s.51)
18. Hvad handler tolkens fortælling om? Se s. 47 - 48.
19. Hvordan er historien om sygehjælperen? Se fx s. 60, 164.
20. Beskriv situationen, hvor en kvinde venter sin mand hjem fra Afghanistan. S. 226.